To dager etter Rosenborg-spillerne fikk gullmedaljene rundt halsen som bevis på at de er seriemestere 2015, besøkte de barneavdelingen ved St. Olavs Hospital.

Det besøket tirsdag kveld gikk veldig inn på Matthias Vilhjalmsson.

– Da bestemte jeg meg for at jeg ville bidra med noe. Jeg håper noen betaler en solid sum penger for medaljen, sier islendingen til RBK.no.

Onsdag morgen la han gullmedaljen sin ut for salg på qxl. Der auksjonerer han den bort og pengene går uavkortet til Barnekreftforeningen i Trondheim.

Barnekreftforeningen er en frivillig organisasjon som har følgende prioriterte arbeidsområder:

Å bedre barnas helhetlige behandlings- og rehabiliteringstilbud

Å støtte og tilrettelegge forholdene for familiene

Å samarbeide med leger, pleiepersonell og andre som har omsorg for barna

Å drive informasjonsvirksomhet omkring sykdommen og Barnekreftforeningen

Å søke positivt samarbeid med andre foreninger der dette er naturlig.

Nå håper Vilhjalmsson at hans bidrag kan gi litt i kassen.

– Det er hjerteskjærende å se små barn alvorlig syke. Pengene som kommer inn kan forhåpentligvis bidra til å gjøre hverdagen litt lysere, sier han.

Onsdag kveld er høyeste bud 101.000 kroner. Men auksjonen avsluttes ikke før 16. november.

Oppdatert: Budet viste seg i ettertid å være falskt. Torsdag formiddag var det høyeste budet på 30.000,-.

Dersom du ønsker å by på medaljen, så kan du gjøre det her.